Batljo namas

Batljo namas () – vienas iš Antoni Gaudí statinių Barselonoje, Ispanijoje,  UNESCO pasaulio paveldo objektas.

 Istorija 

Namas pastatytas 1877 m. Tai buvo niekuo neišsiskiriantis eklektinio stiliaus XIX a. pabaigos statinys. Tekstilės magnatas Josepas Batljo, kurio šeima garsėjo Barselonoje savo turimais fabrikais, namą nupirko 1900 m. dėl geros jo vietos miesto centre. Jis siekė savo namą paversti išskirtiniu ir vieninteliu, nepanašiu į kitus, todėl 1904 m. pasirinko Guelio parką projektavusį architektą Gaudi atlikti rekonstrukciją. Šį darbą jis baigė 1906 m. 

Batljo šeimai šis namas priklausė iki 1954 m. Vėliau jį įsigijo draudimo bendrovė „Seguros Iberia“, įrengusi patalpose biurus. Vyko remonto darbai 1970, 1983 m. Nuo 1993 m. priklauso dabartiniams šeimininkams, kurie tęsė viso pastato atnaujinimo darbus. Nuo 1995 m. pradėta Batljo namo erdves nuomoti. Daugiau kaip 2500 m² patalpų buvo išnaudojamos įvairiems tikslams. Dėl prestižinės vietos, išskirtinės architektūros namas buvo labai paklausus, jame vyko daug reikšmingų miesto renginių.

 Architektūra 

Kaip ir daugelis kitų katalonų moderno architekto Gaudi kūrinių, šis namas beveik neturi tiesių linijų. Dar vadinamas Kaulų namu: statinio kolonos panašios į kaulus, o balkonai primena kaukolės dalis. Namo fasadą, kaip ir visą Barseloną, puošia Katalonijai būdingos spalvingos mozaikos, ant namo stogo sudėliota mozaika primena drakoną. Gaudi nestatė šio namo, tačiau jį renovavo savo stiliumi. Šis pastatas pasižymi tipišku Gaudí stiliumi: ryškiaspalvės mozaikos, įmantrios formos. Įspūdinga ne tik namo išorė, bet ir interjeras.

 Galerija 

 Nuorodos 

 Oficiali svetainė